
Bulgaria

Structura Parlamentului

Parlament unicameral, reprezentat de Adunarea Naţională, alcătuită din 240 de membri (art.63 din Constituţia Bulgariei).

Atribuţii

Adunarea Naţională este învestită cu autoritate legislativă şi exercită controlul parlamentar (art.62 din Constituţie).

Adunarea Naţională se organizează conform Constituţiei şi propriilor sale reguli (art.73 din Constituţia Bulgariei ).

Adunarea Naţională are drept atribuţii (conform art.84 din Constituţie):

· legiferarea; 

· votarea bugetului de stat şi a contului de execuţie bugetară; 

· stabilirea taxelor şi a cuantumului lor; 

· programarea alegerilor prezidenţiale; 

· convocarea referendumului naţional; 

· alegerea şi demiterea primului-ministru şi a membrilor Consiliului de Miniştri; 

· crearea, transformarea sau dizolvarea ministerelor, pe baza unei moţiuni a primului-ministru; 

· alegerea şi demiterea Guvernatorului Băncii Naţionale a Bulgariei, precum şi a conducătorilor altor instituţii stabilite prin lege; 

· aprobarea angajamentelor de împrumut ale statului; 

· deliberarea asupra declaraţiei de război şi a încheierii păcii; 

· aprobarea oricărei desfăşurări şi folosiri a forţelor armate în afara frontierelor ţării şi desfăşurarea trupelor străine pe teritoriul ţării sau trecerea lor pe acest teritoriu; 

· pe baza unei moţiuni a Preşedintelui Consiliului de Miniştri, introducerea legii marţiale, declararea stării de urgenţă pe o porţiune sau pe întregul teritoriu; 

· acordarea amnistiei; 

· instituirea de ordine şi medalii; 

· stabilirea zilelor de sărbătoare legală.

Adunarea Naţională ratifică sau denunţă printr-o lege instrumentele internaţionale la care Bulgaria este parte (art.85 din Constituţia Bulgariei).

Adunarea Naţională adoptă legi, rezoluţii, declaraţii sau adrese (art.85 din Constituţia Bulgariei).

Procedura legislativă

Iniţiativa legislativă aparţine guvernului, membrilor parlamentului, grupurilor parlamentare (art.75 din Regulamentul de organizare şi funcţionare al Adunării Naţionale).

Art.63 din Regulamentul de organizare şi funcţionare al Adunării Naţionale arată că: ”propunerile, proiectele legislative precum şi notele de fundamentare care le însoţesc vor fi adresate Preşedintelui Camerei şi vor fi înregistrate drept legi. În cuprinsul notelor de fundamentare vor fi inserate considerentele iniţiatorului cu privire la importanţa şi consecinţele juridice ale actului normativ supus adoptării parlamentului”.

Preşedintele Adunării Naţionale va trimite proiectul de lege în cauză la comisiile permanente în termen de 3 zile de la înregistrarea acestuia. El va desemna o comisie permanentă drept raportor principal pentru fiecare proiect de lege (art.64 din Regulamentul de organizare şi funcţionare al Adunării Naţionale).

La începutul fiecărei săptămâni, în prima şedinţă în plen, Preşedintele Camerei va anunţa noile proiecte de legi aflate în dezbaterea comisiilor permanente.

Proiectul de lege va fi luat pentru prima oară în dezbaterea plenului după ce Camera a audiat raportul comisiei de specialitate, opinia şi susţinerile iniţiatorului, care are dreptul la cuvânt pentru o durată de 10 minute, precum şi alte rapoarte redactate de comisii, dacă au fost cerute (art.67 din Regulamentul de organizare şi funcţionare al Adunării Naţionale).

Membrii parlamentului şi guvernul pot formula amendamente la proiectul de lege în dezbatere (art.70 din Regulamentul de organizare şi funcţionare al Adunării Naţionale).

În continuare, Camera va lua în dezbatere legea în cauză, va vota pe articole şi va supune textul legii votului final.

În virtutea art.101 din Constituţie, preşedintele statului are dreptul de a returna către parlament o lege în vederea reexaminării. Preşedintele Adunării Naţionale va informa plenul asupra decretului prezidenţial privind returnarea unei legi. El va dispune introducerea legii în cauză pe ordinea de zi a Camerei, în termen de 15 zile de la primirea decretului prezidenţial.

Cehia 

Structura Parlamentului

Parlamentul are o structură bicamerală şi este format din Camera Deputaţilor şi Senat.

Atribuţii

Potrivit dispoziţiilor constituţionale, în cazul în care Camera Deputaţilor este dizolvată, Senatul va fi responsabil pentru adoptarea legislaţiei care nu poate fi amânată (art.33 alin.1). În această situaţie, Senatul nu poate legifera în domeniile: constituţional, bugetar, contului anual de încheiere bugetară, legislaţiei electorale şi acordurilor internaţionale. 

Guvernul este singura autoritate care poate propune măsuri legislative Senatului. O asemenea măsură legislativă a Senatului trebuie aprobată de Camera Deputaţilor în prima sesiune; în cazul în care aceasta este respinsă, ea îşi pierde valabilitatea.

Procedura legislativă

Iniţiativa legislativă aparţine deputaţilor, senatorilor, Guvernului, sau adunărilor reprezentative ale colectivităţilor teritoriale autonome de rang superior. Guvernul analizează şi prezintă punctul său de vedere în legătură cu toate propunerile. 

La depunerea lor, iniţiativele legislative trebuie însoţite de o expunere de motive, care să cuprindă argumente pentru care este necesară o nouă reglementare, referiri la impactul economic şi social al propunerii, concordanţa cu reglementările europene şi prevederile constituţionale din Cehia. 

Iniţiativele legislative sunt depuse la Preşedintele Camerei, care le va încredinţa Comisiei pentru organizarea Camerei.

Guvernul prezintă în scris punctul său de vedere şi îl va transmite Preşedintelui Camerei. Dezbaterile se desfăşoară în trei faze. În cadrul primei faze are loc o dezbatere generală asupra propunerii (art.90 şi 91 din Regulamentul Camerei Deputaţilor). Termenul limită pentru încheierea acestei etape este de 60 de zile, dar Camera poate extinde sau reduce acest termen cu 20 de zile.

În etapa a doua iniţiatorul îşi va prezenta proiectul, după care Comisia sau comisiile cărora le-a fost încredinţat proiectul îşi prezintă punctul de vedere Preşedintelui şi recomandă Camerei aprobarea sau respingerea proiectului. Tot în decursul acestei faze se depun şi amendamente şi alte propuneri venite din partea deputaţilor.

Faza a treia a dezbaterilor începe la 24 de ore după depunerea amendamentelor, sau a altor propuneri venite din partea deputaţilor. În această etapă sunt permise propuneri de ordin tehnic, corectură gramaticală. 

La finele procedurii de vot din Cameră legile sunt trimise Senatului, excepţie făcând Legea bugetului de stat şi reglementările privind conturile anuale de încheiere bugetară, care sunt dezbătute şi votate numai de Cameră. 

Senatul trebuie să adopte o rezoluţie, într-un termen de 30 de zile de la data transmiterii proiectului, iar aceasta poate fi:

· de aprobare sau respingere a proiectului; 

· de retrimitere la Camerei Deputaţilor cu propuneri de amendamente; 

· de a anunţa hotărârea că proiectul nu va fi supus dezbaterii; 

· daca proiectul nu se dezbate în termen de 30 de zile, textul este considerat aprobat.

În eventualitatea în care Senatul respinge legea printr-o rezoluţie, aceasta trebuie retrimisă la Cameră în termen de 10 zile maxim (art.97 alin.3 din Regulamentul Camerei Deputaţilor), pentru a fi supusă din nou la vot. Legea va fi adoptată cu majoritate simplă. 

În cazul în care Senatul retrimite legea cu propuneri de amendamente în termen de maxim 10 zile, Camera Deputaţilor va dezbate şi va supune votului versiunea trimisă de Senat. 

Legea este adoptată în forma propusă de Cameră, în cazul în care Senatul nu o va supune dezbaterii în termen de 30 de zile.

În ceea ce priveşte legea electorală, legea privind principiile de funcţionare ale Camerelor, precum şi relaţiile dintre acestea şi organismele internaţionale, legea privind funcţionarea Senatului, acestea trebuie adoptate de ambele Camere. 

Legile vor fi trimise spre semnare şi promulgare Preşedintelui Republicii.

Preşedintele poate restitui textul legii în termen de 15 zile de la data la care l-a primit, conform art.50 din Constituţie. Camera Deputaţilor trebuie să supună unui nou vot legea, iar dacă aceasta este susţinută cu majoritate de voturi, se consideră promulgată. 

Estonia

Structura Parlamentului

Conform art.59 din Constituţia Estoniei Parlamentul este unicameral (Riigikogu).

Atribuţii

Art.65 din Constituţia Estoniei enumeră următoarele atribuţii ale Parlamentului:

· adoptă legi şi hotărâri; 

· decide asupra organizării refendum-ului; 

· alege Preşedintelui Republicii; 

· ratifică şi denunţă tratatele internaţionale; 

· autorizează candidaturile pentru postul de prim-ministru; 

· adoptă bugetul naţional şi contul său de execuţie; 

· numeşte, la propunerea Preşedintelui Republicii, Preşedintele Curţii Naţionale, cel al Băncii Centrale a Estoniei, Auditorul general, Cancelarul general şi Comandatul forţelor armate; 

· numeşte, la propunerea Preşedintelui Curţii Naţionale, judecătorii Curţii Naţionale; 

· numeşte membrii Consiliului de administraţie al Băncii Centrale a Estoniei; 

· decide, la propunerea Guvernului, cu privire la iniţiativele Guvernului de contractare a împrumuturilor sau a altor obligaţii financiare ale statului; 

· prezintă luări de poziţie, declaraţii şi apeluri către poporul estonian, către ţări străine sau organizaţii internaţionale.

Procedura legislativă

Iniţiativa legislativă poate aparţine parlamentarilor, grupurilor parlamentare, comisiilor sau guvernului. Pentru buna desfăşurare a procesului legislativ conducerea forului legislativ desemnează o comisie de redactare a proiectului de lege.

După ce comisia de redactare stabileşte conţinutul proiectului de lege, ea îl va supune dezbaterilor în plen. Aceste dezbateri au drept scop introducerea de amendamente şi discutarea pe articole.

Propunerile de modificare a proiectului de lege sunt trimise comisiei de redactare. În final, comisia supune plenului spre o nouă dezbatere proiectul de lege în cauză, iar reprezentanţii grupurilor parlamentare îşi formulează punctul de vedere. După încheierea dezbaterii, legea astfel amendată este supusă votului final.

Dacă legea este adoptată de Parlament, ea va fi înaintată spre promulgare Preşedintelui Estoniei. Acesta îşi poate exercita dreptul de veto şi poate retrimite legea spre dezbatere în parlament. Dacă forul legislativ nu modifică actul normativ în cauză, Preşedintele Estoniei are dreptul de a propune Curţii Supreme să îl declare neconstituţional.

În condiţiile în care nu se exercită dreptul de veto, legea este promulgată de Preşedinte şi se publică în Monitorul Oficial ( Riigi Teataja).

Letonia

Structura Parlamentului

Parlamentul unicameral (Saeima) este compus din 100 de reprezentanţi ai poporului (art.5 din Constituţia Letoniei).

Atribuţii

Parlamentul se bucură de autonomie regulamentară în ceea ce priveşte propria sa organizare şi funcţionare.

Art.64 dispune că Parlamentul are dreptul de a legifera, în conformitate cu procedurile prevăzute în Constituţie.

Parlamentul este competent să decidă asupra contingentului de forţe armate ale statului pe timp de pace (art.67 din Constituţia Letoniei ).

De asemenea, el este competent să ratifice sau să denunţe tratatele internaţionale la care Letonia este parte (art.68 din Constituţia Letoniei ).

Saeima are dreptul de a revizui Constituţia (art.76 din Constituţia Letoniei).

Procedura legislativă

Iniţiativa legislativă aparţine Preşedintelui Letoniei, Guvernului, comisiilor parlamentare, unui grup format din cel puţin 5 parlamentari, precum şi 1/10 din numărul electoratului ( art.65 din Constituţia Letoniei ).

Conducerea Camerei va primi propunerile legislative sau proiectele de lege şi le va trimite la comisiile de specialitate ori le va respinge pentru neconformitate cu normele tehnico-legislative.

Amendamentele la proiectele de legi pot fi formulate de membrii Parlamentului, Preşedintele statului, Guvern şi departamentul juridic al Camerei, în cazurile de nerespectare a procedurilor legale. Aceste amendamente vor fi înaintate în scris şi vor fi dezbătute în cadrul comisiilor de resort, care vor redacta textul final al legii.

În situaţia în care un proiect de lege este iniţiat de Preşedintele statului, se va forma o comisie parlamentară care va redacta o notă de fundamentare asupra propunerii de lege, pe care o va înainta conducerii Camerei, care la rândul ei, o distribuie membrilor Parlamentului.

În baza acestei note şi a concluziilor comisiei, prezidiul Camerei va introduce pe agenda de lucru, respectiv pe ordinea de zi, proiectul de lege (art.87 din Regulamentul Camerei).

După dezbaterea pe articole textul de lege, cu modificările aduse, va fi supus votului final în plenul Camerei.

Conform art.71 din Constituţia Letoniei, Preşedintele statului poate retrimite Parlamentului legea pentru reexaminare. Camera va lua în considerare argumentele şi propunerile prezidenţiale şi va stabili un termen limită pentru modificarea textului legii.

După reexaminare şi modificare, conducerea Camerei va înainta din nou legea adoptată către Preşedintele statului, în vederea promulgării. 

Lituania

Structura Parlamentului

Art.55 din Constituţia Lituaniei prevede că Parlamentul (Seaimas) este alcătuit din reprezentanţi ai poporului. Parlamentul unicameral este compus din 141 de membri.

Atribuţii (art.67 din Constituţia Lituaniei ):

„Parlamentul are drept atribuţii:

1. revizuirea Constituţiei;

2. adoptarea legilor;

3. adoptarea rezoluţiilor vizând organizarea referendumului;

4. anunţarea alegerilor prezidenţiale;

5. organizarea instituţiilor statului prevăzute de lege, numirea şi demiterea conducătorilor acestor instituţii;

6. aprobarea sau respingerea candidaturii pentru funcţia de prim-ministru propusă de Preşedintele Republicii;

7. analizarea programului Guvernului trimis de către primul-ministru, şi deliberarea asupra aprobării sau respingerii lui;

8. stabilirea organigramei ministerelor, la recomandarea Guvernului;

9. supervizarea activităţii Guvernului, şi poate eventual, exprimarea neîncrederii în activitatea primului-ministru sau a miniştrilor;

10. numirea judecătorilor Curţii Constituţionale şi ai Curţii Supreme de Justiţie;

11. numirea şi demiterea Controlorului de Stat şi consiliului de administraţie al Băncii Lituaniei;

12. anunţarea alegerilor pentru Consiliile guvernărilor locale;

13. numirea şi demiterea membrilor Comitetului electoral central;

14. aprobarea bugetului de stat şi supervizarea executării acestuia;

15. stabilirea taxelor, precum şi a altor plăţi obligatorii datorate bugetului de stat;

16. ratificarea sau denunţarea tratatelor internaţionale la care Republica Lituania este parte, şi deliberarea asupra altor iniţiative de politică externă;

17. stabilirea împărţirii administrativ – teritoriale a Republicii;

18. stabilirea premiilor de stat ale Republicii Lituania;

19. iniţierea actelor de amnistie;

20. impunerea administrării directe sau a legii marţiale, declararea stării de urgenţă, anunţarea mobilizării şi adoptarea deciziilor privind folosirea forţei armate;

21. stabilirea ordinelor naţionale de merit şi gradelor militare şi diplomatice;

22. acordarea unui vot de neîncredere Guvernului ;

23. declararea stării de urgenţă;

24. la propunerea Preşedintelui Republicii, declararea stării de război, a ordinului de mobilizare şi a celui de demobilizare;

25. rezolvarea tuturor iniţiativelor Guvernului, în concordanţă cu Constituţia, care nu sunt rezolvate de Preşedintele Republicii, de către Guvern sau de către alte autorităţi ale statului ori guvernări locale.”

Procedura legislativă

Conform art.68 din Constituţia Lituaniei: ”dreptul la iniţiativă legislativă revine parlamentarilor, Preşedintelui Republicii şi Guvernului. Cetăţenii lituanieni au, de asemenea, dreptul la iniţiativă legislativă cu condiţia strângerii a cel puţin 50000 de semnături în favoarea unui proiect de lege”.

Procedura legislativă este reglementată prin Statutul Parlamentului. Toate proiectele de legi şi propunerile legislative înaintate parlamentului vor fi înregistrate la Secretariatul acestei Camere. Departamentul juridic al Camerei va analiza propunerile legislative şi se va pronunţa din punct de vedere juridic, asupra conformităţii cu normele de tehnică legislativă şi al concordanţei cu legislaţia existentă.

Procedura legislativă în cadrul Parlamentului( Seimas) poate fi structurată în patru etape:

· înaintarea propunerii legislative; 

· luarea în considerare a propunerii legislative de către comisia de specialitate; 

· prezentarea proiectului de lege şi a amendamentelor în cadrul plenului; 

· adoptarea legii de către Parlament.

Preşedintele statului are drept de veto şi poate returna legea spre reexaminare Parlamentului. După ce legea a fost adoptată de Parlament şi a fost semnată de Preşedintele Estoniei şi Preşedintele Camerei şi după ce a fost publicată în Monitorul Oficial, aceasta va intra în vigoare.

Polonia

Structura Parlamentului

Puterea legislativă în Polonia este exercitată de către Seim (Camera Reprezentanţilor) şi de Senat (art.95 din Constituţie).

Atribuţii

Seimul are competenţa de a declara, în numele Republicii Polonia starea de război sau de pace (art.116 alin.1).

Consiliul de Miniştri poate califica un proiect de lege ca urmând a fi adoptat în regim de urgenţă, cu excepţia celor din domeniul financiar (al taxelor şi impozitelor); a celor în domeniul electoral; a proiectelor de lege vizând structura şi competenţele autorităţilor publice, precum şi a proiectelor de coduri (art.123 alin.1).

Procedura legislativă

Iniţiativa legislativă aparţine deputaţilor, senatorilor, Preşedintelui Republicii, Consiliului de Miniştri, cetăţenilor, dacă aceştia se constituie într-un grup de 100.000 şi au drept de vot la alegerea Seimului. Excepţie face Legea bugetului de stat, iniţiativa în acest caz aparţinând Consiliului de Miniştri.

În momentul în care sunt depuse ,propunerile sau proiectele legislative trebuie însoţite de o expunere de motive în care să fie indicate, printre altele, efectele sociale, economice şi financiare pe care le implică noua reglementare, sursele de finanţare, precum şi o declaraţie din care să reiasă concordanţa cu legislaţia europeană. 

Proiectele de lege sau propunerile legislative sunt depuse la Seim, Preşedintele validează, iar dezbaterile au loc pe parcursul a trei etape ( trei lecturi). 

Prima lectură constă în dezbaterea generală asupra proiectului. De obicei proiectele sunt trimise spre dezbatere uneia sau mai multor comisii interesate, sau unei comisii speciale. La dezbateri participă şi experţi sau reprezentanţi din partea Guvernului. Această fază a dezbaterilor se încheie în momentul în care fiecare dintre comisiile solicitate prezintă o rezoluţie, care recomandă adoptarea şi trecerea în faza a doua, sau o moţiune de respingere.

În cea de-a doua fază este prezentat raportul asupra actului şi tot acum se pot depune şi amendamente. Dreptul de a introduce amendamente în timpul discuţiilor aparţine iniţiatorului, deputaţilor sau Guvernului. Preşedintele Seimului poate refuza să supună votului un amendament, care nu a fost depus înainte de prezentarea concluziilor . 

Iniţiatorul poate retrage proiectul în cursul procedurii legislative din Seim, până la depunerea concluziilor în faza a doua.

Cea de-a treia fază cuprinde prezentarea raportului comisiei, prezentarea de către deputatul-raportor a amendamentelor depuse în cea de-a doua fază, precum şi modalitatea de vot. 

Seimul votează propunerea cu majoritate simplă de voturi, în prezenţa a jumătate dintre membrii săi, dacă în Constituţie nu se prevede altfel de majoritate. 

Textul adoptat de Seim este transmis Senatului. La Senat proiectul este înaintat comisiei competente, care, într-un termen de două săptămâni maxim, trebuie să prezinte raportul său. Textul este apoi examinat în şedinţă plenară. 

Senatul, într-un termen de 30 de zile (în caz de urgenţă termenul este redus la 14 zile), poate adopta legea fără modificări, poate propune amendamente sau o poate respinge. 

Dacă în termen de 30 de zile Senatul nu pronunţă o rezoluţie, textul se consideră adoptat. 

Rezoluţia Senatului prin care respinge un proiect, sau care îl amendează este considerată ca şi adoptată, dacă Seimul nu respinge cu majoritate absolută, în prezenţa a jumătate din membri. Dacă Seimul nu respinge amendamentele Senatului acestea se consideră adoptate. 

La finalul procedurii din cele două Camere, Preşedintele Seimului transmite legea Preşedintelui Republicii pentru promulgare.

Preşedintele se va pronunţa în termen de 21 de zile de la data trimiterii. În cazul în care legea va fi promulgată, se va publica în Jurnalul Oficial al Republicii Polonia (Dziennik Ustaw). 

Preşedintele are posibilitatea de a se adresa Tribunalului Constituţional, pentru a verifica conformitatea legilor cu prevederile constituţionale. Preşedintele nu poate refuza semnarea actului, dacă acesta a fost declarat conform cu Constituţia (art.122 din Constituţie). 

Preşedintele poate refuza semnarea actului, dacă acesta a fost declarat neconstituţional de către Tribunalul Constituţional. În cazul în care Preşedintele nu a solicitat opinia Tribunalului Constituţional, dar există motive, el poate cere retrimiterea către Seim. Dacă actul retrimis este votat de către Seim, cu votul a trei cincimi, Preşedintele Republicii trebuie să semneze actul într-un termen de 7 zile, după care acesta va fi publicat în Jurnalul Oficial al Republicii Polonia.

Rusia

Structura Parlamentului

Adunarea Federală (art.94 din Constituţie) este organul reprezentativ suprem şi corpul legiuitor al Federaţiei Ruse. Adunarea Federală este alcătuită din Consiliul Federal şi din Duma de Stat (art.95).

Atribuţii

Competenţa în materie legislativă a Consiliului Federaţiei este cuprinsă în art.102 (1) din Constituţie:

· aprobarea schimbării graniţelor între statele membre ale Federaţiei Ruse; 

· aprobarea decretelor Preşedintelui Federaţiei Ruse vizând introducerea legii marţiale; 

· aprobarea decretelor Preşedintelui Federaţiei Ruse vizând declararea stării de urgenţă; 

· adoptarea deciziilor privind posibilitatea folosirii forţelor armate ale Federaţiei Ruse în afara teritoriului acesteia; 

· convocarea alegerilor prezidenţiale; 

· punerea sub acuzare a Preşedintelui Federaţiei Ruse; 

· numirea judecătorilor Curţii Constituţionale a Federaţiei Ruse, ai Curţii Supreme şi ai Curţii Supreme de Arbitraj; 

· numirea şi schimbarea din funcţie a Procurorului General al Federaţiei Ruse; 

· numirea şi schimbarea din funcţie a Preşedintelui Camerei. 

Art.103 din Constituţie enumeră atribuţiile Dumei de Stat:

· acordarea încrederii Preşedintelui Federaţiei Ruse pentru numirea Preşedintelui Guvernului Federaţiei Ruse; 

· acordarea încrederii Guvernului Federaţiei Ruse; 

· numirea şi înlocuirea din funcţie a Preşedintelui Băncii Centrale a Federaţiei Ruse; 

· numirea şi demiterea Preşedintelui Camerei; 

· numirea şi demiterea Plenipotenţiarului pentru drepturile omului, în conformitate cu legea constituţională federală; 

· acordarea amnistiei; 

· aducerea de acuzaţii Preşedintelui Federaţiei Ruse pentru punerea sub acuzare. 

Art.105 stabileşte regula conform căreia legile federale sunt votate de Duma de Stat; în art.106 sunt stabilite excepţiile de la regulă, conform cărora legile din unele materii trec şi prin Consiliul Federaţiei. Domeniile respective sunt:

· adoptarea bugetului federal; 

· legile cu privire la impozite şi taxe; 

· legile financiare, monetare, cu privire la credit şi la emisiunile monetare; 

· ratificarea şi denunţarea tratatelor internaţionale la care Federaţia Rusă este parte; 

· statutul şi protecţia frontierelor Federaţiei Ruse; 

· declararea stării de război şi a celei de pace.

Procedura legislativă

Iniţiativa legislativă aparţine Preşedintelui Federaţiei Ruse, membrilor Consiliului Federaţiei, deputaţilor din Duma de Stat, Guvernului Federaţiei Ruse, precum şi, organelor reprezentative din componenţa Federaţiei Ruse şi pentru probleme care privesc competenţa lor, Curtea Constituţională, Curtea Supremă şi Curtea Superioară de Arbitraj a Federaţiei.

Proiectele de lege – pentru legi federale constituţionale sau legi federale – sunt depuse la Duma de Stat. Dezbaterile din Duma de Stat se desfăşoară în trei lecturi. Legile federale adoptate de către Duma de Stat sunt transmise Consiliului Federaţiei în termen de 5 zile de la adoptare.

Consiliul Federaţiei poate aproba sau respinge orice lege adoptată de către Duma de Stat.

Proiectele de lege sunt supuse unui examen de către comisia de specialitate. O lege este considerată ca aprobată, de către Consiliul Federaţiei, dacă mai mult de jumătate din membrii acestei Camere au votat în favoarea sa sau , într-un termen de 14 zile, nu a fost supusă dezbaterilor de către Consiliul Federaţiei.

În cazul în care un proiect de lege transmis de Duma este respins, Consiliul Federaţiei îl retrimite Consiliul Dumei, iar acesta la comisia responsabilă, care trebuie să prezinte un aviz asupra obiecţiilor prezentate de către Consiliul Federaţiei şi să prezinte Camerei propunerile pentru rezolvarea dezacordurilor.

În acest sens, Duma poate participa la înfiinţarea unei comisii de conciliere. Comisia de conciliere va fi compusă din reprezentanţi ai Dumei şi ai Consiliului Federaţiei şi va fi instituită la iniţiativa Consiliului Federaţiei, Dumei de Stat, Preşedintelui Federaţiei sau a autorului acelei iniţiative legislative. 

Comisia de conciliere examinează fiecare obiecţie a Consiliului Federaţiei. Decizia este luată în urma votului separat al reprezentanţilor Dumei şi cei ai Consiliului Federaţiei. 

Comisia stabileşte un protocol care va conţine propunerile pentru problemele puse în discuţie de cele două Camere. Acest protocol va fi supus examinării Consiliului Dumei, care îl va înscrie pe ordinea de zi pentru o nouă lectură. În cadrul acestei noi lecturi, Duma va examina numai propunerile conţinute de protocolul comisiei de conciliere. Nici un alt amendament nu va fi discutat, în afară de cele stabilite de protocol. 

Veto-ul Preşedintelui

Actul intra în vigoare în momentul în care Preşedintele îl semnează. 

În cazul în care şeful statului, în termen de 14 zile de la transmiterea textului, respinge legea, aceasta este retrimisă pentru examinare Dumei de Stat. În acest caz, Duma poate adopta legea în termenii propuşi de către Preşedinte sau în prezenţa unei majorităţi calificate de două treimi, trece peste veto-ul preşedintelui şi adoptă textul în redactarea iniţială.

Textul votat este transmis Consiliului Federaţiei. Dacă şi Consiliul Federaţiei trece peste veto-ul preşedintelui, în baza unei majorităţi calificate, Preşedintele trebuie, în conformitate cu Constituţia, să semneze legea şi să o trimită spre promulgare în termen de 7 zile (art.107 Constituţie).

Slovenia

Structura Parlamentului

Parlamentul sloven este de tip bicameral (Consiliul Naţional şi Adunarea Naţională). Conform art.80 din Constituţia Sloveniei: ”Adunarea Naţională este formată din 90 de deputaţi aleşi prin vot direct, egal, universal şi secret”.

Consiliul Naţional este alcătuit din 40 de consilieri şi reprezintă interesele sociale, economice şi profesionale ale cetăţenilor sloveni( art.96 din Constituţia Sloveniei).

Astfel, Consiliul Naţional( Camera superioară) este format din:

· 4 reprezentanţi ai angajaţilor; 

· 4 reprezentanţi ai angajatorilor; 

· 4 reprezentanţi ai agricultorilor, meşteşugarilor, comercianţilor şi ai profesiilor independente; 

· 6 reprezentanţi din domeniile non-comerciale; 

· 22 reprezentanţi ai intereselor locale.

Procedura legislativă

Potrivit art.88 din Constituţia Sloveniei: ”Iniţiativa legislativă aparţine Guvernului şi membrilor Parlamentului. Cetăţenii sloveni au dreptul la iniţiativă legislativă cu condiţia strângerii a 500000 de semnături în favoarea unui propuneri de lege”. 

Art.89 din Constituţia Sloveniei arată că ”procedura legislativă se desfăşoară în cadrul Parlamentului conform regulamentelor de funcţionare proprii”.

Consiliul Naţional, la iniţiativa consilierilor sau comisiilor, poate propune adoptarea unor proiecte de lege de către Adunarea Naţională. 

Consiliul Naţional poate propune Adunării Naţionale, la iniţiativa membrilor săi ori a comisiilor de specialitate, adoptarea de amendamente la proiectele de legi aflate în dezbatere.

De asemenea, Consiliul Naţional poate utiliza dreptul de veto şi să ceară Adunării Naţionale, în termen de 7 zile de la adoptarea de către aceasta a unei legi şi înainte de promulgare, reexaminarea acesteia. 

 

Slovacia

Structura Parlamentului

Consiliul Naţional al Republicii Slovacia este singura autoritate legiuitoare a ţării.

Atribuţii

Domeniile aflate în competenţa Consiliului Naţional:

· puterea de decizie asupra Constituţiei, a legilor constituţionale şi a altor legi şi proceduri de control cu care este învestit; 

· alegerea şi demiterea Preşedintelui Republicii Slovace, prin vot secret; 

· aprobarea tratatelor internaţionale de aderare la un organism internaţional, precum şi a celor încheiate cu alte ţări; 

· deliberarea privind convocarea referendumului; 

· ratificarea tratatelor politice şi economice internaţionale, precum şi a celor care necesită punerea în aplicare printr-o lege; 

· numirea miniştrilor şi a altor membri ai autorităţilor administrative; 

· dezbaterea programului Guvernului; controlarea activităţii Guvernului prin promovarea unui vot de încredere; 

· aprobarea bugetului de stat, controlarea îndeplinirii acestuia, precum şi a contului de încheiere; 

· dezbaterea iniţiativelor economice interne şi internaţionale, sociale şi de altă natură; 

· alegerea judecătorilor, a preşedintelui şi a vicepreşedintelui Curţii Supreme, a preşedintelui şi a vicepreşedintelui Curţii Constituţionale, a preşedintelui şi a vicepreşedintelui Oficiului Suprem de Control a Republici Slovace; 

· deliberarea privind declararea războiului; 

· exprimarea acordului privind trimiterea de forţe armate în afara teritoriului Republicii Slovace.

Procedura legislativă

Propunerile legislative sunt depuse de comisii, parlamentari şi Guvern. Procesul legislativ se desfăşoară de-a lungul a trei etape. 

În prima fază are loc o dezbatere generală, în care nu se depun amendamente, şi se pot face următoarele recomandări: 

· propunerea să fie returnată iniţiatorului pentru revizuire; 

· să înceteze dezbaterile asupra propunerii, sau 

· se va trece în faza a doua. 

La a doua lectură, dezbaterea începe la minim 48 de ore de la primirea raportului comisiei sau a informaţiilor primite de la raportor. Depunerea de amendamente sau completări trebuie aprobată de minim 15 membrii ai Parlamentului.

La a treia lectură se pot face numai propuneri privind corectarea greşelilor cu caracter tehnic sau legislativ sau a celor de gramatică. Orice alt amendament în această etapă trebuie depus de minim 30 de membrii ai Parlamentului. 

Ungaria 

Structura Parlamentului

Parlamentul unicameral constituie autoritatea supremă a statului şi asigură reprezentarea populară a Republicii Ungaria (art.19 alin.1).

Atribuţii

Art.19 alin.3 din Constituţie enumeră atribuţiile Parlamentului:

· adoptarea Constituţiei şi legiferarea ; 

· definirea politicii economice şi sociale a ţării şi stabilirea balanţei financiare, precum şi aprobarea şi executarea bugetului de stat; 

· deliberarea asupra programului de guvernare; 

· încheierea tratatelor internaţionale; 

· deliberarea asupra declaraţiei de război şi a celei de pace; 

· declararea stării de criză naţională şi stabilirea Consiliului de apărare naţională, în caz de război, pericol iminent sau atac armat din partea unei puteri străine; 

· declararea stării de urgenţă în cazul unor mişcări armate vizând răsturnarea ordinii constituţionale sau preluarea controlului exclusiv al puterii de stat; 

· deliberarea asupra folosirii forţei armate, în ţară şi în afara ei; 

· alegerea Preşedintelui Republicii, a primului ministru, a membrilor Curţii Constituţionale şi a Ombudsman-ului, a preşedintelui şi vicepreşedinţilor Curţii de Conturi, a preşedintelui Curţii Supreme de Justiţie şi a procurorului general; 

· acordarea amnistiei generale.

Procedura legislativă

Iniţiativa legislativă aparţine Preşedintelui, Guvernului, comisiilor parlamentare sau fiecărui deputat în parte. Parlamentul promulgă legile cu majoritatea voturilor membrilor prezenţi. 

În cazul în care iniţiativa legislativă are ca scop modificarea sau anularea unui act existent, acest lucru trebuie indicat în titlu.

Proiectele sunt supuse într-o primă fază unei dezbateri generale, în care se discută şi necesitatea noului act. Dezbaterea detaliată are în vedere discutarea amendamentelor, după care se va trece la votarea fiecărui amendament.

Legile sunt adoptate cu majoritate de voturi, după care Preşedintele Parlamentului ( Speaker) le transmite Preşedintelui statului.

Acesta promulgă legea într-un termen de 15 zile sau într-o perioadă de 5 zile, potrivit solicitării Preşedintelui Parlamentului(art.26 din Constituţie). După promulgare, legea este publicată în Gazeta Oficială.

Înainte de promulgare, în cazul în care Preşedintele statului nu este de acord cu legea sau cu anumite prevederi ale acesteia, poate cere Parlamentului o reexaminare. Parlamentul va dezbate şi va supune din nou legea la vot. Preşedintele va semna legea şi o va trimite spre promulgare, în termen de 5 zile. 

În cazul în care Preşedintele statului are rezerve cu privire la constituţionalitatea anumitor prevederi ale legii, se poate adresa Curţii Constituţionale, înainte de promulgare (art.26 alin.4 din Constituţie).

